**Blas Cantó Moreno** (fødd 26. oktober 1991 i Ricote i Murcia) er ein spansk songar. Han vart kjend i Spania som eit av medlemmane i det spanske bandet Auryn, og i 2017 starta han ein solokarriere. Cantó skulle representere Spania i Eurovision Song Contest 2020 i Rotterdam i Nederland med songen «Universo», men tevlinga vart avlyst på grunn av koronavirusutbrotet i Europa vinteren 2020. I staden representerte Cantó Spania i Eurovision Song Contest i 2021 med låten «Voy a quedarme».

Bakgrunn
--------

Som åtteåring i 2000 deltok Cantó i *Veo Veo*, eit talentshow for barn på spansk tv. Fire år seinare deltok han i *Eurojunior*, den spanske uttakinga til Junior Eurovision Song Contest 2004 på Lillehammer i Noreg. Han kom til finalen med songen «Sentir», men tapte for María Isabel, som seinare òg vann den europeiske finalen på Lillehammer med songen «Antes muerta que sencilla».

I 2009 danna Cantó gutegruppa Auryn saman med Álvaro Gango, Carlos Marco, David Lafuente og Dani Fernández. I 2011 deltok bandet i *Destino Eurovisión*, den spanske uttakinga til Eurovision Song Contest 2011. I likskap med *Eurojunior* vart tevlinga arrangert av kringkastaren TVE. Auryn nådde topp tre i den spanske finalen, men tapte til slutt for Lucía Pérez. 

Etter *Destino Eurovisión* vart Auryn populære, og gruppa slapp sin fyrste singel «Breathe in the Light» seinare same år. Debutalbumet *Endless Road, 7058* vart utgjeve året etter, og både singelen og albumet nådde topp 10 på dei spanske singel- og albumlistene. Oppfølgjaralbumet *Anti-Heroes* kom i 2013 og gjekk rett inn på fyrsteplass på den spanske albumlista og selde seinare til platina. Det tredje albumet til bandet, *Circus Avenue*, kom like etter singelen «Puppeteer». Både albumet og singelen nådde fyrsteplass på dei spanske listene. Det fjerde albumet *Ghost Town* kom i desember 2015, men eit halvt år seinare tok bandet ein pause, og medlemmane konsentrerte seg i staden om soloprosjekt.

I 2016 deltok Cantó i femte sesong av tv-serien *Tu cara me suena*, basert på det amerikanske TV-konseptet *Your Face Sounds Familiar*. I programmet opptrer kjendisar sminka og omkledd som ein kjend eller ikonisk musikkartist. Sesongen hadde premiere på TV-kanalen Antena 3 i oktober 2016, med finalen 3. mars 2017. Med 55 prosent av røystene i telefonavrøystinga, vann Cantó tevlinga.

Cantó skreiv deretter platekontrakt med Warner Music Spain, og slapp sin fyrste solosingel «In Your Bed» på same dag som finalen i *Tu Cara Me Suena*. Han slapp sin fyrste spanskspråklege singel, «Él no soy yo», 9. mars 2018. Singelen selde til platina, og 14. september 201 slapp han sitt fyrste spanskspråklege album, *Complicado* som debuterte på toppen av den spanske albumlista.

5. oktober 2019 kunngjorde TVE at Cantó skulle representere Spania i Eurovision Song Contest 2020. Han skulle ha delteke med songen «Universo», men tevlinga vart avlyst på grunn av koronavirusutbrotet i Europa vinteren 2020. I staden fekk Cantó representere Spania i 2021 med «Voy a quedarme». Songen fekk berre 6 poeng, alle frå juryavrøystinga, og vart nummer 24 av 26.

Referansar
----------

1. ↑  «Blas Cantó: No hemos podido disfrutar de la venta de disco, como antes». *La Vanguardia* (på spansk). 1. august 2019. Henta 5. oktober 2019.
2. 1 2 3  «Blas Cantó» (på spansk). Henta 5. oktober 2019.
3. 1 2  Fuster, Luis (5. oktober 2019). «Blas Cantó will represent Spain at Eurovision 2020». Henta 5. oktober 2019.
4. 1 2  «Blas Canto confirms he'll represent Spain in Eurovision 2021...and applauds "incredible human team" behind ESC» (på engelsk). 18. mars 2020. Henta 20. mars 2020.
5. ↑  Zavala, Cristina (26. mars 2019). «BLAS CANTÓ, PREPARADO PARA EL DESPEGUE Y PROTAGONISTA DE UN NUEVO LOS40 STAGE». *Los 40* (på spansk). Henta 5. oktober 2019.
6. ↑  «Auryn se separa temporalmente tras el fichaje de Blas por 'Tu cara me suena'». *El Español* (på spansk). 28. juli 2016. Arkivert frå originalen 25. september 2017. Henta 28. juli 2016.  Arkivert 25. september 2017 på Wayback Machine.
7. ↑  «Auryn diskografi». Spanish charts portal. Henta 6. oktober 2019.
8. ↑  «Blas Cantó gana la final de ‘Tu cara me suena’». *El País* (på spansk). 4. mars 2017. Henta 5. oktober 2019.
9. ↑  «Blas Cantó Anuncia el Lanzamiento de In Your Bed, su Primer Single en Solitario». *El Mundo* (på spansk) (Unidad Editorial). 22. februar 2017. Arkivert frå originalen 24. august 2017. Henta 12. januar 2019.
10. ↑  «"Él no soy yo", primer single en español de Blas Cantó». *Cadena 100* (på spansk). 9. mars 2018. Henta 5. oktober 2019.
11. ↑  «Blas Cantó: «No hay que tener miedo a ser diferente»». *La Verdad* (på spansk). Europa Press. 14. september 2019. Henta 5. oktober 2019.
12. ↑  «Blas Cantó to sing 'Universo' for Spain in Rotterdam». eurovision.tv. 23. januar 2020. Henta 25. januar 2020.
13. ↑  «Spain chooses 'Voy a quedarme' for Blas Cantó» (på engelsk). 20. februar 2021. Henta 21. februar 2021.
14. ↑  «Blas Cantó - Spain - Rotterdam 2021» (på engelsk). Henta 5. september 2021.

* *Denne artikkelen bygger på «Blas Cantó» frå Wikipedia på bokmål, den 1. desember 2021.*


|  |  |
| --- | --- |
| Autoritetsdata | 
* VIAF
* GND
* ISNI
* BNE
* MusicBrainz (artist)
* Discogs (artist)
* AllMusic (artist)

 |